b'\n_START_ARTICLE_\nAntracit\n_START_PARAGRAPH_\nAntracitul (greac\xc4\x83 \xce\x91\xce\xbd\xce\xb8\xcf\x81\xce\xb1\xce\xba\xce\xaf\xcf\x84\xce\xb7\xcf\x82, mot-a-mot "o form\xc4\x83 de c\xc4\x83rbune"; de la Anthrax [\xce\x86\xce\xbd\xce\xb8\xcf\x81\xce\xb1\xce\xbe], c\xc4\x83rbune), este o varietate de c\xc4\x83rbune superior, de culoare neagr\xc4\x83, luciu semimetalic \xc8\x99i sp\xc4\x83rtur\xc4\x83 concoidal\xc4\x83, caracterizat prin cel mai mare con\xc8\x9binut procentual de carbon (92-98%) \xc8\x99i cele mai pu\xc8\x9bine impurit\xc4\x83\xc8\x9bi dintre to\xc8\x9bi c\xc4\x83rbunii. Are putere calorific\xc4\x83 mare (8 200-9 000 calorii). Dintre to\xc8\x9bi c\xc4\x83rbunii, d\xc4\x83 cea mai mult\xc4\x83 c\xc4\x83ldur\xc4\x83 \xc8\x99i cel mai pu\xc8\x9bin fum. Deoarece antracitul se g\xc4\x83se\xc8\x99te la ad\xc3\xa2ncimi foarte mari, el este foarte greu de extras._NEWLINE_Antracitul mai este definit \xc8\x99i ca sediment organic natural de culoare neagr\xc4\x83 cu o putere calorific\xc4\x83 de peste 23 860 kJ/kg (5 700 kcal/kg) \xc3\xaen stare f\xc4\x83r\xc4\x83 cenu\xc8\x99\xc4\x83, cu generarea unui con\xc8\x9binut de umezeal\xc4\x83 la o temperatur\xc4\x83 de 30\xc2\xb0C \xc8\x99i umiditate relativ\xc4\x83 a aerului de 96%, cu o reflectan\xc8\x9b\xc4\x83 medie aleatorie a vitrinitului de cel pu\xc8\x9bin 0,6. Con\xc8\x9bine \xc3\xaen general mai pu\xc8\x9bin de 10\xc2\xa0% materii volatile.\n_START_SECTION_\n\xc3\x8en Rom\xc3\xa2nia\n_START_PARAGRAPH_\n\xc3\x8en Rom\xc3\xa2nia, antracitul se g\xc4\x83se\xc8\x99te l\xc3\xa2ng\xc4\x83 localitatea Schela, \xc3\xaen jude\xc8\x9bul Gorj. Fosta min\xc4\x83 de c\xc4\x83rbune, care a fost deschis\xc4\x83 \xc3\xaen 1891, a fost \xc3\xaenchis\xc4\x83 pentru c\xc4\x83 \xc8\x99i-a terminat rezerva. La circa 800 m de mina \xc3\xaenchis\xc4\x83, sub un platou de 2 hectare, se mai afl\xc4\x83 o rezerv\xc4\x83 de circa 3 milioane de tone de antracit, dar nimeni nu redeschide exploatarea.'